Zagreb, 18. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Dalibora Pudića, člana Upravnog vijeća Hrvatske energetske regulatorne agencije (u daljnjem tekstu: HERA),** na 35. sjednici, održanoj 18. siječnja 2019.g., donosi sljedeću

**ODLUKU**

1. **Pokreće se postupak protiv dužnosnika Dalibora Pudića, člana Upravnog vijeća HERA-e, radi utvrđivanja je li okolnost istodobnog obavljanja funkcije predsjednika Hrvatske stručne udruge za plin može utjecati na nepristranost dužnosnika u obnašanju navedene dužnosti, iz čega bi proizlazila moguća povreda članka 5. stavka 1. ZSSI-a.**
2. **Poziva se dužnosnik Dalibor Pudić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 28. prosinca 2017.g. zaprimljena anonimna prijava mogućeg sukoba interesa podnesena protiv dužnosnika Dalibora Pudića, člana Upravnog vijeća HERA-e, pod brojem 711-U-7496-P-439/17-01-3 povodom kojeg se vodi predmet pod brojem: P-439/17.

U prijavi se u bitnome navodi da je dužnosnik Dalibor Pudić, član Upravnog vijeća HERA-e, imenovan na funkciju predsjednika Hrvatske stručne udruge za plin (u daljnjem tekstu: HSUP) dana 17. listopada 2017.g., čime je teško povrijedio i narušio neovisnost i samostalnost HERA-e kao neovisnog regulatornog tijela te se nalazi u sukobu interesa. Navodi se da su dužnosnik Tomislav Jureković, predsjednik Upravnog vijeća HERA-e te dužnosnica Sonja Tomašić Škevin, zamjenica predsjednika Upravnog vijeća HERA-e propustili pokrenuti postupak razrješenja dužnosnika Dalibora Pudića članstva u Upravnom vijeću HERA-e, što su trebali učiniti prema odredbama Zakona o regulaciji energetskih djelatnosti („Narodne novine“ broj 120/12.), a sve sukladno članku 26. stavku 3. istog Zakona. Navodi se da Upravno vijeće HERA-e trenutno ima samo tri člana pa se u slučaju njegova razrješenja ne bi ni mogle donositi odluke.

Podnositelj nadalje citira odredbu članka 7. Zakona o regulaciji energetskih djelatnosti prema kojoj je HERA samostalna i neovisna pravna osoba s javnim ovlastima za regulaciju energetskih djelatnosti te citira odredbu članka 4. istog Zakona koja propisuje da se regulacija energetskih djelatnosti provodi, između ostalog, radi uspostave i uređenja tržišta energije, i to podjednako svih tržišta energije (plin, toplinska i električna energija). Člankom 5. Zakona određeni su temeljni ciljevi regulacije energetskih djelatnosti kroz osiguranje objektivnosti, transparentnosti i nepristranosti u obavljanju energetskih djelatnosti, brigu o provedbi načela reguliranog pristupa mreži/sustavu, donošenje metodologija za utvrđivanje iznosa tarifnih stavki u tarifnim sustavima, uspostavljanje učinkovitog tržišta energije i tržišnog natjecanja te zaštitu kupaca energije i energetskih subjekata.

Također se poziva na odredbu članka 25. stavka 1. Zakona o regulaciji energetskih djelatnosti, koji propisuje da član Upravnog vijeća HERA-e ne smije imati materijalni interes u području energetskih djelatnosti, stavkom 2. propisuje da ne smije obavljati bilo koju drugu aktivnost koja bi mogla dovesti do sukoba interesa te stavka 4. koji propisuje da ne smije pokretati pregovore ili sudjelovati u pregovorima, u svezi sa svojim zapošljavanjem ili obavljanjem savjetničkih poslova za energetski subjekt koji se bavi energetskom djelatnošću. Prema članku 25. stavku 2. navedenog Zakona član Upravnog vijeća HERA-e ne smije biti aktivni član političke stranke, obavljati poslove za energetske subjekte ili njihove podružnice te obavljati bilo koju drugu aktivnost koja bi mogla dovesti do sukoba interesa. Poziva se i odredbu članka 26. stavka 2. Zakona o regulaciji energetskih djelatnosti koji propisuje da će Hrvatski sabor razriješiti dužnosti predsjednika ili člana Upravnog vijeća prije isteka razdoblja na koje je imenovan, na prijedlog Vlade Republike Hrvatske u slučaju nastupa okolnosti iz članka 25. istoga Zakona, pri čemu je stavkom 3. propisano da je o postojanju razloga za razrješenje predsjednika ili člana Upravnog vijeća prije isteka razdoblja na koje je imenovan, Upravno vijeće obvezno obavijestiti Vladu Republike Hrvatske.

Podnositelj citira odredbe Statuta HERA-e koje propisuju da član Upravnog vijeća HERA-e čini težu povredu dužnosti ako pri obavljanju dužnosti dovede u pitanje samostalnost i neovisnost HERA-e, što predstavlja razloga za razrješenje iz članka 26. stavka 2. Zakona o regulaciji energetskih djelatnosti.

Navodi da su osnovni poslovi HERA-e prema članku 11. Zakona o regulaciji energetskih djelatnosti izdavanje, produženje i prijenos dozvola za obavljanje energetskih djelatnosti te privremeno i trajno oduzimanje dozvola, nadzor energetskih subjekata u obavljanju energetskih djelatnosti, donošenje metodologija, odnosno tarifnih sustava u skladu sa zakonima kojim se uređuje energetski sektor i drugim zakonima kojima se uređuju pojedina tržišta energije, donošenje ili odobravanje cijena, iznosa tarifnih stavki i naknada u skladu s metodologijama, odnosno tarifnim sustavima, odobravanje planova investicija, razvoja i izgradnje sustava u skladu sa zakonima kojima se uređuju pojedina tržišta energije, donošenje i nadzor nad metodologijom utvrđivanja naknade za priključenje na mrežu/sustav novih i za povećanje priključne snage/kapaciteta energetskih subjekata i krajnjih kupaca, nadzor kvalitete opskrbe energijom u skladu s važećim propisima kojima se uređuje obavljanje pojedinih tržišta energije, nadzor transparentnosti funkcioniranja tržišta energije, nadzor stupnja otvorenosti, natjecanja i zlouporaba na tržištu energije i u opskrbi kupaca, podnošenje optužnih prijedloga optužni nadležnom sudu za pokretanje prekršajnog postupka.

Člankom 17. istog Zakona propisano je da HERA provodi savjetovanja sa zainteresiranom javnošću u postupku donošenja propisa i metodologija koje donosi te osigurava rok od najmanje dva mjeseca, u postupku savjetovanja, za podnošenje prigovora na prijedlog metodologija i tarifnih sustava.

Prijavitelj iznosi da je prema članku 1. Statuta HSUP-a navedena udruga osnovana radi promicanja i unapređenja plinskog i energetskog gospodarstva, pokretanja i rješavanja pitanja od zajedničkog interesa za struku te okupljanje i zbližavanje djelatnika iz različiti tvrtki i ustanova iste ili srodnih struka, pridržavajući se odredaba Zakona o udrugama.

Sukladno članku 2. Statuta HSUP je samostalna i nepolitična organizacija koja djeluje u skladu sa Zakonom o udrugama, a članovi udruge su znanstvenici, stručnjaci, poslovni ljudi aktivni u plinskoj zajednici, a udruga prihvaća učlanjenje znanstvenih i obrazovnih ustanova, instituta, strukovnih društava, trgovačkih društava, neovisno o vlasništvu, koji se bave bilo kojom djelatnošću iz područja proizvodnje prirodnog i/ili drugih loživih plinova (prerada, transport, skladištenje, distribucija, opskrba, primjena, instalacija i proizvodnja opreme), koji se učlanjuju kao pokrovitelji ili podupiratelji, a mogu se učlaniti i strane tvrtke koje djeluju ili imaju namjeru djelovati na području države.

Prema članku 3. HSUP ima svojstvo pravne osobe te je neprofitna organizacija koja se ne osniva u svrhu stjecanja dobiti, ali može obavljati i gospodarske djelatnosti te se u slučaju stečene dobiti ista upotrebljava za ostvarivanje ciljeva HSUP-a.

Člankom 4. Statuta određen je cilj HSUP-a kao poticanje razvoja u okvirima plinske i energetske djelatnosti s tehničkog i znanstvenog gledišta, gledišta sigurnosti i zaštite okoliša, podizanje razine znanja i obrazovanja, razmjena iskustava i informacija te druge aktivnosti važne za plinsko gospodarstvo u cjelini, za HSUP ili pojedine članove te se u tom smislu bavi unapređenjem raznih disciplina plinske struke iz područja istraživanja i proizvodnje prirodnog i drugih plinova te obrade i skladištenja, dobave, opskrbe i potrošnje plina, tehnike i tehnologije transporta, tehnike i tehnologije distribucije i opskrbe, propisa, pravilnika i normi i dr.

Prema stavku 6. Statuta interes HSUP-a udruga se bavi razradom svojih programa, studija i planova koji se odnose na sveukupni razvoj plinskog gospodarstva u Hrvatskoj, bilo da se radi o plinu kao primarnom energentu ili sirovini te aktivno surađuje s raznim državnim i gospodarskim institucijama, drugim udrugama koje se bave energetikom, znanstvenim institutima i tvrtkama koje rješavaju bitna pitanja za opću energetiku i plin kao energent. Temeljni zadaci HSUP-a određeni su kao davanje stručnih podloga za realno vrednovanje plina među energentima, primjereni status plina zbog njegovih energetskih, ekoloških i ekonomskih vrijednosti te njegovu racionalnu potrošnju, kao jedinog primarnog energenta kojim Hrvatska raspolaže u znatnijim količinama, dok je interes HSUP-a postati relevantni čimbenik koji će svojim stručnim resursima doprinositi planiranju strategije i usmjeravanju politiku racionalne dobave, transporta i potrošnje plina na razni države i u nižim administrativnim zajednicama te će se poseban naglasak staviti na poticanje širenja plinofikacije neplinoficiranih područja Republike Hrvatske i uvođenje suvremenih, visokoučinkovitih energetskih tehnologija osnovanih na primjeni plina.

Sukladno članku 11. Statuta HSUP-a članovi udruge pokrovitelji i podupiratelji imaju prava i obveze koristiti se uslugama koje im u rješavanju problema iz struke nastalih djelovanjem zakonodavne i izvršne vlasti nudi HSUP, kao i u rješavanju sporova s drugim članovima HSUP-a.

Prema članku 17. stavku 2. Statuta HSUP-a predsjednik udruge predstavlja i zastupa udrugu, potpisuje odluke i druge akte HSUP-a, brine se za izvršavanje odluka, odgovara za financijsko poslovanje i zakonitost poslovanja, usmjerava, odobrava i nadzire trošenje sredstava.

Prema članku 19. stavku 2. Statuta Upravni odbor HSUP-a čine članovi iz plinske djelatnosti, te iz dvije državne agencije, u koje prema navodima podnositelja ne pripada HERA kao samostalna i neovisna pravna osoba, te se iznosi da prema citiranoj statutarnoj odredbi u radu Upravnog odbora na poziv predsjednika HSUP-a mogu sudjelovati i predstavnici HERA-e, ali bez prava glasa, pri čemu se ističe da dužnosnik Dalibor Pudić nije postao predsjednik HSUP-a kao predstavnik iz plinske djelatnosti, jer je HERA regulatorno tijelo, čime su prekršene i odredbe Statuta HSUP budući da dužnosnik nije ispunjavao pretpostavke za imenovanje na funkciju predsjednika HSUP-a. Navodi se da prema statutarnim odredbama predsjednik HSUP-a ima brojne ovlasti i zadaće (usmjerava, odobrava i nadzire trošenje sredstava, ugovara poslove s naručiteljima te nadzire izvršavanje ugovora, odlučuje o plaćama stalnih i honorarnih djelatnika, sastavlja prijedlog financijskog proračuna i dr., što je suprotno članku 24. stavku 7. Zakona koji propisuje da se dužnost predsjednika Upravnog vijeća i člana Upravnog vijeća obavlja kao jedino zanimanje. Podnositelju prijave zaključuje da su članovi HSUP-a svi energetski subjekti iz područja plinskog sektora, proizvođači, distributeri i opskrbljivači te skladištari i transporteri plina koji plaćaju članarinu te donacijama podupiru rad HSUP-a.

Slijedom iznesenih odredbi Zakona o regulaciji energetskih djelatnosti i Statuta HSUP-a, podnositelj navodi da dužnosnik Dalibor Pudić ne može biti nepristran u situaciji obnašanja dužnosti člana Upravnog vijeća HERA-e te istodobnog obavljanja funkcije predsjednika HSUP-a, jer HERA kao regulator u području tržišta energije, u svom radu treba biti neovisna od bilo kojeg utjecaja pa je i obavljanje funkcije predsjednika HSUP-a nespojivo s obavljanjem dužnosti člana Upravnog vijeća HERA-e, obzirom da član Upravnog vijeća HERA-e ne smije obavljati bilo koje aktivnosti koje bi ga mogle dovesti do sukoba interesa. Naime, navodi se da je primarni cilj HERA-e razvitak svih tržišta energije, a HSUP-u je kao udruzi cilj razvitak samo plinskog gospodarstva te su cijevi HSUP-a protivni općim načelima regulacije energetskih djelatnosti, jer HSUP promiče interesi samog jednog energenta (plina) na moguću štetu proizvođača i distributera drugih energenata.

Napominje se da dužnosnik povodom obnašanja dužnosti člana Upravnog vijeća HERA-e ne može biti nepristran, jer donosi odluke o svim energetskim sektorima te u situaciji kada npr. donosi odluku o razvoju toplinskog sustava koji je konkurent prirodnom plinu kao energentu za grijanje, dok je kao predsjednik HSUP-a dužan promicati interese te udruge u području razvoja plinskog gospodarstva. Ističe se da dužnosnik ne može biti nepristran niti u postupcima davanja mišljenja HERA-e na prijedloge propisa prije njihova donošenja, davanja stručnih podloga u postupcima donošenja metodologije i utvrđivanje cijena, odlučivanja o prigovorima na navedene dokumente koje donosi Upravno vijeće HERA-e, izdavanja i produživanja dozvola za obavljanje energetskih djelatnosti, provođenja nadzora nad energetskim subjektima, odobravanja planova investicija, razvoje i izgradnje sustava, nadzora kvalitete opskrbe energije, transparentnosti funkcioniranja tržišta, nadzora stupnja otvorenosti i zlouporaba na tržištu, odlučivanja o prigovorima potrošača, podnošenja optužnih prijedloga protiv energetskih subjekata, obzirom da sve navedene radnje poduzima u odnosu na sve energetske subjekte, a istodobno kao predsjednik HSUP-a zastupa interese članova te udruge te je dužan obavljati radnje u ostvarivanju njihova interesa (uvjeti poslovanja, visina cijene plina, razina investiranosti). Podnositelj navodi da se dužnosnik u svim opisanim situacijama nalazi u sukobu interesa.

Podnositelj se poziva i na odredbe Direktive 2009/73/EU Europskog parlamenta i Vijeća od 13. srpnja 2009.g. o zajedničkim pravilima unutarnjeg tržišta prirodnog plina i ukidanju Direktive 2003/55/EZ koja člankom 39. stavkom 3. određuje da države članice jamče neovisnost regulatornog tijela i osiguravaju da ono svoje ovlasti izvršava nepristrano i transparentno te osiguravaju da regulatorno tijelo bude pravno odvojeno i funkcionalno neovisno u bilo kojem drugom javnom ili privatnom subjektu te na odredbe Uredbe broj 713/2009 Europskog parlamenta i Vijeća od 13. srpnja 2009.g. o osnivanju Agencije za suradnju energetskih regulatora kojom se navodi da je neovisnost Agencije od proizvođača električne energije i plina ključno načelo dobrog upravljanja i temeljni uvjet za osiguranje povjerenja u tržište. Napominje se da je Dalibor Pudić ujedno i glavni i odgovorni urednik časopisa „Plin“ koji izlazi četiri puta godišnje te je isti besplatan, a u Savjetu tog časopisa funkciju obavlja i dužnosnik Tomislav Jureković, predsjednik Upravnog vijeća HERA-e, da je HSUP osnovao trgovačko društvo Centar za plin d.o.o. u 2007.g. u kojem dužnosnik Dalibor Pudić bavlja funkciju predsjednika Skupštine kao i da nije poznato obavlja li Dalibor Pudić funkciju predsjednika HSUP-a volonterski ili profesionalno.

U prijavi se ističe da je na internetskim stranicama HERA-e objavljeno koje je odluke donosila HERA na sjednicama Upravnog vijeća HERA-e te je tako na sjednici održanoj dana 15. prosinca 2017.g., primjerice donosila odluke o davanju odobrenja na Desetogodišnji plan razvoja plinskog transportnog sustava RH 2018-2027 energetskog subjekta Plinacro d.o.o. kao i odluke o iznosu iznosa tarifnih stavki za distribuciju plina mnogobrojnih energetskih subjekata, iz čega se može zaključiti da je dužnosnik sudjelovao u donošenju tarifa za poslovanje članova HSUP-a.

Prijavi prileži Izvješće sa izborne skupštine HSUP-a održane dana 17. listopada 2017.g. gdje se navodi da je Dalibor Pudić, član Upravnog vijeća HERA-e izabran na funkciju predsjednika HSUP-a, te se citiraju navodi novog predsjednika koji je naglasio da će raditi na jačanju HSUP-a i na ispunjenju programa na dobrobit plinskog sektora.

Prijavi je priložena preslika časopisa „Plin“ objavljenog u prosincu 2017.g., koja sadrži tekst novog glavnog i odgovornog urednika Dalibora Pudića u kojem se u bitnome navodi da bi trebalo nastojati da Republika Hrvatska ugradi problematiku istraživanja, pridobivanja i uporabe prirodnog plina u strategiju niskougljičnog razvoja te da bi pitanje intenziteta i uporabe prirodnog plina moglo biti izuzetno bitno za konkurentnost nacionalnog gospodarstva i za dugoročno održivi razvoj plinskog gospodarstva.

Podnositelj navodi da dužnosnik Dalibor Pudić postupa suprotno članku 2. ZSSZ-a, jer ostvaruje vlastiti privatni interes u procesu donošenja odluka koji je suprotan javnom interesu, postupa suprotno načelima obnašanja javnih dužnosti iz članka 5. ZSSI-a, posebice jer koristi obnašanje javne dužnosti za osobni probitak, te čini zabranjena djelovanja dužnosnika iz članka 7. stavka 1. podstavka c), h) i i) ZSSI-a.

Predlaže se pokrenuti postupak protiv dužnosnika zbog moguće povrede ZSSI-a i napominje da je potrebno pokrenuti postupak razrješenja Dalibora Pudića dužnosti člana Upravnog vijeća HERA-e iz razloga teže povrede službene dužnosti sukladno članku 19. Statuta HERA-e kao i iz razloga postojanja uvjeta za razrješenje propisanih člankom 25. stavcima 1., 2. i 3. Zakona o regulaciji energetskih djelatnosti.

Uvidom u Registar udruga koje ustrojava Ministarstvo uprave utvrđeno je da je pod registarskim brojem upisana udruga Hrvatska stručna udruga za plin, u kojoj funkciju predsjednika obavlja Dalibor Pudić.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik od 1. travnja 2012.g. u kontinuitetu do danas obnaša dužnost člana Upravnog vijeća HERA-e.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 2. ZSSI-a propisano je da se odredbe tog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor. Obzirom da je člankom 23. Zakona o regulaciji energetskih djelatnosti propisano da predsjednika i članove Upravnog vijeća HERA-e imenuje Hrvatski sabor te da Upravno vijeće HERA-e upravlja tom Agencijom, a članovi se imenuju na razdoblje od 7 godina te dužnost u HERA-i obavljaju kao jedino zanimanje, kao i imajući u djelokrug poslova HERA-a kao pravne osobe s javnim ovlastima to se dužnosnik Dalibor Pudić povodom obnašanja dužnosti člana Upravnog vijeća smatra dužnosnikom koji je obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 6. stavkom 4. ZSSI-a propisano je da je dužnosnik dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo u ovome predmetu ne ispituje okolnosti ispunjenosti pretpostavke za razrješenje dužnosnika Dalibora Pudića članstva u Upravnom vijeću HERA-e, sukladno odredbama Zakona o regulaciji energetskih djelatnosti i Statuta HERA-e, niti ispunjava li dužnosnik uvjete za imenovanje na funkciju predsjednika HSUP-a sukladno odredbama Statuta HSUP-a, već analizom nadležnosti HERA-a i vrste poslova koje obavlja u Upravnom vijeću kao i razloge i svrhu osnivanja HSUP-a, ispituje sa stajališta odredbi ZSSI-a ukazuje li obavljanje funkcije predsjednika HSUP-a na povredu načela obnašanja javnih dužnosti iz članka 5. ZSSI-a te eventualno neku drugu povredu odredbi ZSSI-a.

Iz odredbi Zakona o regulaciji energetskih djelatnosti utvrđeno je da je HERA neovisna pravna osoba s javnim ovlastima u području regulacije energetskih djelatnosti. Na temelju članka 23. stavka 6. navedenog Zakona Upravno vijeće HERA-e ovlašteno je odlučivati o svim pitanjima regulacije energetskih djelatnosti za koja je propisana nadležnost HERA-e.

Dužnosnik Dalibor Pudić obnaša dužnost člana Upravnog vijeća HERA-e te je u obnašanju iste dužnosti ovlašten donositi odluke koje utječu i stvaraju okvir za poslovanje subjekata iz svih energetskih sektora, i to u postupcima kao što su davanje mišljenja prilikom izrade zakona i drugih općih akata, izrade stručnih podloga vezanih za metodologiju i utvrđivanje cijena energenata, izdavanje i produživanje dozvola za obavljanje energetskih djelatnosti, postupcima provođenja nadzora, nadzora kvalitete opskrbe energije i zlouporaba na tržištu, ocjenama opravdanosti prigovara potrošača, odobravanja planova investicija i razvoja energetskih sustava, podnošenja optužnih prijedloga i dr. Dužnosnik je za vrijeme obnašanja navedene dužnosti izabran na funkciju predsjednika HSUP-a, udruge koja, između ostalih, okuplja u svom članstvu i gospodarske subjekte koji se bave plinskim gospodarstvom te promiče interese svojih članova.

Dužnosnik, s jedne strane kao član Upravnog vijeća HERA-e odlučuje o pravima i obvezama poslovnih subjekata iz svih energetskih područja i sudjeluje u donošenju drugih dokumenata koji utječu na njihovo poslovanje, pa tako i poslovnih subjekata koji se bave djelatnošću iz područja proizvodnje prirodnog i/ili drugih loživih plinova, a s druge strane kao predsjednik HSUP-a dužan je promicati interese poslovnih subjekata isključivo iz sektora plinskog gospodarstva.

Iz okolnosti da je dužnosnik Dalibor Pudić član Upravnog vijeća HERA-e te da istodobno obavlja funkciju predsjednika HSUP-a, moglo bi proizlaziti da ova okolnost utječe na nepristranost dužnosnika u obnašanju iste dužnosti, iz čega proizlazi moguća povreda članka 5. stavka 1. ZSSI-a.

U postupku pred Povjerenstvom potrebno je utvrditi je li kao član Upravnog vijeća HERA-e donosio konkretne odluke kojima je utjecao na prava i obveze te poslovanje energetskih subjekata koji su članovi HSUP-a, a pogotovo jesu li zahtjevima tih poslovnih subjekata kao konkurenti istodobno bili razmatrani i zahtjevi subjekata iz drugih energetskih sektora te je li primao naknadu za obavljanje funkcije predsjednika HSUP-a.

Poziva se dužnosnik Dalibor Pudić da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dalibor Pudić, elektronička dostava
2. Objava na internetskim stranica Povjerenstva
3. Pismohrana